######

###### **Obec BENIAKOVCE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_



***V Š E O B E C N E Z Á V Ã Z N É N A R I A D E N I E***

***č. 10/2013***

***o nakladaní s komunálnymi odpadmi a s drobnými stavebnými odpadmi***

***na území obce Beniakovce***

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

***Schválené uznesením obecného zastupiteľstva č.61/2012 zo dňa 06.12.2012***

***Návrh VZN vyvesené na úradnej tabuli v obci Beniakovce dňa: 15.11.2012***

***Návrh VZN zvesené z úradnej tabuli v obci Beniakovce dňa: 06.12.2012***

***VZN nadobúda účinnosť dňa: 01.01.2013***

***Obecné zastupiteľstvo v Beniakovciach na základe § 6 zákona č. 369/1990 Z.z. o obecnom zriadení v znení neskorších predpisov v súlade s ustanovením § 39 zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov (ďalej len zákon o odpadoch) v y d á v a   pre katastrálne územie obce Beniakovce toto Všeobecne záväzné nariadenie o nakladaní s komunálnymi odpadmi a s drobnými stavebnými odpadmi.***

***Prvá časť – Úvodné ustanovenia***

***Čl. 1***

***Predmet úpravy***

Toto všeobecne záväzné nariadenie (ďalej len VZN) ustanovuje podrobnosti o spôsobe nakladania s komunálnymi odpadmi a drobnými stavebnými odpadmi (ďalej len KODSO), elektroodpadmi z domácností v záujme zabezpečenia ochrany životného prostredia, bezpečnosti a zdravia občanov a dodržiavania čistoty a verejného poriadku na území obce Beniakovce.

***Čl. 2***

***Základné pojmy***

1. **Odpad** je hnuteľná vec uvedená v prílohe č. 1 zákona o odpadoch, ktorej sa jej držiteľ zbavuje, chce sa jej zbaviť alebo je povinný sa jej zbaviť v súlade so zákonom o odpadoch v znení neskorších predpisov alebo osobitnými predpismi.
2. **Pôvodca odpadu** je každý, koho činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, pokiaľ ich výsledkom je zmena povahy alebo zloženia týchto odpadov.
3. **Držiteľ odpadu** je pôvodca odpadu alebo fyzická osoba alebo právnická osoba, u ktorej sa odpad nachádza.
4. **Nakladanie s odpadmi** je ukladanie odpadov do zberných nádob alebo na miesta na to určené, zber, preprava, zhodnocovanie a zneškodňovanie.
5. **Množstvový zber** odpadov od držiteľov je zber, pri ktorom je možné objektívne stanoviť jeho skutočnú váhu pre potrebu zainteresovanosti na separovanom zbere (žetónový systém, váženie odpadu od držiteľa na zberovom vozidle, možnosť voľby veľkosti zberovej nádoby alebo intervalu zberu).
6. **Komunálne odpady** **(KO)** sú odpady z domácností vznikajúce na území obce pri činnosti fyzických osôb a odpady podobného charakteru vznikajúce pri činnosti právnických osôb alebo fyzických osôb – podnikateľov. Za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení. Zoznam odpadov, ktoré tvoria komunálne odpady je uvedený v prílohe č. 1 tohto VZN, ktorá je jeho neoddeliteľnou súčasťou.
7. **Zložka komunálnych odpadov** je ich časť, ktorú možno mechanicky oddeliť a zaradiť ako samostatný druh odpadov, obvykle pri nakladaní s odpadom v obci, považujeme za zložky vyseparované zložky odpadu (papier, plasty, sklo a ďalšie).
8. **Drobné stavebné odpady (DSO)** sú odpady z  bežných udržiavacích prác, zabezpečovaných fyzickou osobou – nepodnikateľom, na vykonanie ktorých sa nevyžaduje stavebné povolenie a postačuje ohlásenie obci, alebo pri ktorých nie je potrebné ani ohlásenie obci.
9. **Objemný odpad** **(Oo)** sú komunálne odpady a drobné stavebné odpady, ktoré vznikajú pri nepravidelnej činnosti fyzických osôb a ktoré nie je možné pre ich **veľký rozmer** alebo **presahujúci objem** zberať do zberných nádob zodpovedajúcich systému zberu komunálnych odpadov v obci ustanovených v tomto VZN.
10. **Nebezpečný odpad (NO)** je odpad z domácností s obsahom škodlivín, ktorý svojimi nebezpečnými vlastnosťami znižuje možnosť zhodnotenia zložiek komunálneho odpadu, prípadne svojimi vlastnosťami a charakterom negatívne ovplyvňuje jeho zneškodňovanie.
11. **Biologický odpad**  je odpad z domácností a organický odpad vznikajúci na území obce pri činnosti právnických alebo fyzických osôb, ako aj pri údržbe verejnej zelene, vrátane parkov, cintorínov.
12. **Elektroodpad a elektrozariadenie** je spravidla už nefunkčný a neopraviteľný odpad z domácností a podnikateľských zariadení (podľa kategórií a druhov).
13. **Oprávnená organizácia** je právnická alebo fyzická osoba, ktorá s obcou má uzatvorenú zmluvu na zber, prepravu, zhodnocovanie a  zneškodňovanie komunálnych odpadov a drobných stavebných odpadov na území obce .
14. **Odpadové hospodárstvo** je činnosť zameraná na predchádzanie a obmedzovanie vzniku odpadov a znižovanie ich nebezpečnosti pre životné prostredie a nakladanie s odpadom v súlade so zákonom o odpadoch.
15. **Kalendár zvozu** vymedzuje termíny odvozu jednotlivých druhov odpadu a ich zložiek a je určený všetkým pôvodcom a držiteľom odpadu.
16. **Intervalový systém** zberu je zmluvne dohodnutý interval odvozu KO od držiteľa odpadu oprávnenou organizáciou v rámci obcou vyrubeného platobného výmeru.
17. **Objednávkový systém** zberu (zhodnocovanie) je zber nepravidelný a realizovaný na základe objednávky držiteľa odpadu. Držiteľ odpadu objednávky na prepravu

a zneškodňovanie odpadu predkladá oprávnenej organizácii.

1. **Stanovište zberových nádob** je miesto vyhradené na zberové nádoby.
2. **Zberová nádoba** je typizovaná a obcou schválená nádoba, do ktorej držiteľ odpadu na dobu stanovenú (interval odvozu) odkladá odpad (zložka odpadu).
3. **Separovaný zber** je zber oddeliteľných zložiek komunálnych odpadov.
4. **Zneškodňovanie odpadov** je také nakladanie s nimi, ktoré nepoškodzuje životné prostredie alebo neohrozuje zdravie ľudí a ktoré je uvedené v prílohe č. 1 zákona o odpadoch.
5. **Zhodnocovanie odpadov** sú činnosti vedúce k využitiu fyzikálnych, chemických alebo biologických vlastností odpadov uvedené v prílohe č. 2 zákona o odpadoch.

***Druhá časť – Práva a povinnosti***

***Čl. 3***

***Práva a povinnosti obce pri nakladaní s KODSO***

1. Za nakladanie s KODSO, ktoré vznikli na území obce, zodpovedá obec Beniakovce.
2. Náklady na činnosti nakladania s KODSO hradí obec z miestneho poplatku podľa osobitného predpisu okrem prípadov podľa § 18 ods. 7 alebo 9 zákona o odpadoch.
3. Obec zavedením vhodného systému zberu odpadov:
4. zabezpečuje alebo umožňuje zber a prepravu KO vznikajúcich na jej území za účelom ich zhodnotenia alebo zneškodnenia v súlade so zákonom o odpadoch,
5. v rámci zavedeného systému zberu odpadov zabezpečuje zberné nádoby zodpovedajúce systému zberu KO v obci,
6. zabezpečuje vývoz oddelených zložiek KO v rámci separovaného zberu,
7. zabezpečuje podľa potreby, najmenej dvakrát do roka, zber a prepravu objemných odpadov, zber a prepravu oddelene vytriedených odpadov s obsahom škodlivín a drobných stavebných odpadov za účelom ich zhodnotenia alebo zneškodnenia.
8. Obec je povinná prostredníctvom svojho výkonného orgánu – Obecný úrad Beniakovce:
9. vypracovať a dodržiavať schválený program odpadového hospodárstva,
10. vyberať miestny poplatok za zber, prepravu a zneškodňovanie odpadov, ktoré vznikli na území obce,
11. prejednávať priestupky v odpadovom hospodárstve.

***Čl. 4***

***Práva a povinnosti právnických a fyzických osôb pri nakladaní s KODSO***

1. **Pôvodca odpadu je povinný:**
2. nakladať s KODSO alebo inak s nimi zaobchádzať v súlade so zákonom a s týmto VZN,
3. pri nakladaní s KODSO alebo inom zaobchádzaní s nimi chrániť zdravie ľudí a životné prostredie,
4. zapojiť sa do systému zberu KO v obci Beniakovce,
5. užívať zberné nádoby zodpovedajúce systému zberu KO v obci,
6. ukladať KO alebo ich oddelené zložky a DSO na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci,
7. zabezpečiť minimálny (odporučený) počet zberných nádob zodpovedajúcich vymedzenému systému zberu a prepravy KO, ZKO. Pre pôvodcov odpadu, ktorí užívajú zberové nádoby KUKA 110 l je minimálny počet 1 ks. Odporúčaný počet pre 1– 4 osôb je 1 ks, pre 5 – 8 osôb 2 ks,
8. umiestniť stanovište zberových nádob na vlastnom pozemku,
9. starať sa o prístup k zberovým nádobám a čistotu stanovíšť a okolie zberových nádob,
10. ukladať KO do zberových nádob tak, aby sa tieto dali uzatvoriť, aby z nich KO nevypadával a pri ich vyprázdňovaní neohrozoval zdravie pracovníkov oprávnenej organizácie.
11. **Vlastník, alebo správca nehnuteľnosti má zakázané:**
12. spaľovať KO v zberových nádobách,
13. poškodzovať zberové nádoby alebo ich označovanie.
14. Ak vlastník, správca alebo nájomca nehnuteľnosti zistí, že na jeho nehnuteľnosť bol umiestnený odpad v rozpore so zákonom, je povinný to oznámiť bezodkladne Okresnému úradu Košice – okolie, odbor starostlivosti o životné prostredie a obci, v územnom obvode ktorých sa nehnuteľnosť nachádza.

***Čl. 5***

***Práva a povinnosti oprávnených osôb vykonávajúcich zber, prepravu, zneškodňovanie a zhodnocovanie komunálnych odpadov a drobných stavebných odpadov***

1. Vykonávať zber, prepravu, zhodnocovanie a zneškodňovanie KODSO na území obce môže len ten, kto má uzatvorenú zmluvu na vykonávanie tejto činnosti s obcou, ak túto činnosť nezabezpečuje obec sama. Obec v zmluve podrobne upraví spôsob a podmienky zberu, prepravy, zhodnocovania a zneškodňovania týchto odpadov tak, aby boli v súlade s platným programom odpadového hospodárstva obce a s týmto VZN.
2. **Oprávnená osoba je povinná:**
3. dodržiavať harmonogram vývozu KO,
4. vykonať náhradný vývoz v prípade poruchy zberného vozidla,
5. po vývoze umiestniť zbernú nádobu na miesto, kde bola pôvodne umiestnená,
6. zabezpečiť na požiadanie Obce Beniakovce pristavenie a vývoz veľkoobjemových kontajnerov,
7. v prípade znečistenia komunikácie alebo stanovišťa pri vývoze odpadov znečistenie ihneď na vlastné náklady odstrániť.

***Tretia časť – Systém nakladania s odpadom***

***Čl. 6***

***Systém zberu, prepravy, zneškodňovania a zhodnocovania odpadu***

1. Obec Beniakovce pre fyzické a právnické osoby zabezpečuje odvoz a likvidáciu komunálneho odpadu prostredníctvom oprávnených osôb na základe uzatvorených zmlúv.
2. Každá právnická osoba a fyzická osoba – podnikateľ je povinná pred začatím činnosti požiadať Obecný úrad Beniakovce o zabezpečenie odvozu KO.

***Čl. 7***

# *Nakladanie s komunálnymi odpadmi a s drobnými stavebnými odpadmi*

# *v obci Beniakovce*

1. **Zber odpadu zo zberových nádob KUKA**
2. Na vývoz KO z domácností sa pri nehnuteľnostiach určených na bývanie (rodinné domy, bytové domy) používajú **zberné nádoby KUKA** s objemom 110 l.
3. Zber odpadu zo zberových nádob sa uskutočňuje podľa kalendára vývozu.
4. **Zber vyseparovaných zložiek**
5. **Plasty**
6. Zberajú sa do kontajnerov určených na separovaný zber.
7. Zber sa uskutočňuje podľa kalendára vývozu.
8. **Pod odpadom s názvom plasty sa zbiera:** PET fľaše od malinoviek, stolových vôd s vrchnákmi a etiketami, plastové kelímky od jogurtov, plastové fľaše od šampónov, tekutých mydiel a pod.
9. **Odpad nesmie obsahova**ť**:** PET fľaše znečistené škodlivinami alebo časti PET fliaš, tvrdené plasty, polystyrén.
10. **Sklenené fľaše**, **sklenené poháre a ostatné sklo**
11. Zberajú sa do kontajnerov určených na separovaný zber.
12. V deň vývozu je potrebné vrecia s plastmi vyložiť pred nehnuteľnosti.
13. Zber sa uskutočňuje podľa kalendára vývozu.
14. **Pod odpadom s názvom sklo sa zbiera:** nevratné fľaše z bieleho a farebného skla, nevyužiteľné resp. rozbité tabule skla z okien a dverí, fľaše od zaváranín a pod, očistené od zvyškov z pôvodného obsahu.
15. **Odpad nesmie obsahovať:** žiarovky, keramiku, zrkadlá, drôtené sklo, porcelán, kovové uzávery na fľaše.
16. **Nebezpečný odpad a autobatérie**
17. Zberá sa podľa potreby 2x do roka. Termín vývozu a miesto zberu je oznámené miestnym rozhlasom a na základe harmonogramu na aktuálny rok.
18. Nebezpečné zložky z komunálneho odpadu je zakázané ukladať do zberných nádob určených na komunálny odpad z domácností.
19. **Pod odpadom s názvom nebezpečný odpad sa zbiera:** batérie a akumulátory, neónové svietidlá, znečistený obalový materiál, plechové obaly od farieb, oleja a pod., monočlánky, staré chemikálie, olejové filtre bez oleja
20. **Elektroodpad**
21. Zberá sa podľa potreby 2x do roka. Termín vývozu a miesto zberu je oznámené miestnym rozhlasom.
22. **Pod odpadom vyradené elektrické a elektronické zariadenia sa zbiera:** chladničky, mrazničky, práčky a sušičky, elektrické sporáky a mikrovlnné rúry, elektronické hračky, kalkulačky, telefóny a faxy, videokamery, fritézy, mobilné telefóny, žehličky, mlynčeky a iné
23. **Objemný odpad** (nadrozmerný odpad)

Zberá sa podľa potreby 2x do roka. Termín vývozu a miesto zberu je oznámené miestnym rozhlasom.

1. **Drobný stavebný odpad**
2. Zberá sa podľa potreby na požiadanie občanov.
3. Držiteľ stavebného odpadu je povinný tento najprv vytriediť a použiteľnú časť zhodnotiť. Zvyšnú časť je držiteľ povinný umiestniť v kontajneroch. Pred umiestnením drobného stavebného odpadu je držiteľ drobného stavebného odpadu povinný nahlásiť na Obecný úrad o aké množstvo drobného stavebného odpadu sa jedná a pomernou čiastkou sa bude finančne podieľať na jeho odvoze.
4. **Do kontajnerov nepatria** stavebné odpady, ktoré vznikajú pri stavebnej činnosti fyzických a právnických osôb vykonávanej na základe stavebného alebo búracieho povolenia. Na zber a vývoz takto vzniknutých stavebných odpadov je potrebné zabezpečiť si veľkoobjemový kontajner samostatne.
5. **Železné a neželezné kovy**
6. Zberajú sa podľa potreby na požiadanie občanov. Termín vývozu je oznámený miestnym rozhlasom.
7. V deň vývozu je potrebné kovový materiál vyložiť pred nehnuteľnosti.
8. **Pod odpadom železné a neželezné kovy sa zbiera:** kovové obaly z nápojov a spreje, ručné kovové zariadenia, vyradené kovové nástroje, hrnce, armatúry, kovové umývadlá, kovové časti vyradených strojov, kusy plechov a profilov.
9. **Papier a kartón**
10. Zber sa uskutočňuje podľa aktuálneho harmonogramu.
11. **Pod odpadom s názvom papier a kartón sa zbiera:** noviny, časopisy, zošity, kancelársky a baliaci papier, kalendáre, katalógy, cenníky, knihy bez dosiek, adresáre, telefónne zoznamy, lepenky, vlnité lepenky.
12. **Odpad nesmie obsahova**ť: pergamenový papier, asfaltový a dechtový papier, brúsny papier, uhlový papier, obaly z mlieka.
13. **Biologicky rozložiteľný odpad**
14. Odpad z údržby zelene a kompostovateľný odpad zo záhrad si občania zhodnocujú na vlastnom pozemku (kompostovisku).
15. Obvykle sem patria **zelený bioodpad** (tráva, lístie, burina, viničné prútie, kukuričné kôrovie), **odpad z dreva** (konáre, drevené triesky, hobliny a piliny), **odpad z potravín** (škrupiny, zvyšky jedál, odpad z kávy a čaju, odpad z ovocia), **slama, seno, exkrementy zvierat** (trus z hydiny, močovka, exkrementy hovädzieho dobytka).
16. **Kal zo septikov**
17. Majitelia septikov, resp. iní ich užívatelia ako nájomcovia, správcovia a pod. sú povinní zabezpečiť na vlastné náklady zneškodňovanie kalov v súlade so všeobecne záväznými predpismi.
18. Vývoz fekálií si občania zabezpečujú na vlastné náklady individuálne.

***Štvrtá časť - Sankcie***

***Čl. 8***

***Priestupky***

1. Priestupku sa dopustí ten, kto:
2. zneškodní odpad alebo zhodnotí odpad v rozpore s týmto VZN (§ 18 ods. 4 písm. b) zákona o odpadoch),
3. uloží odpad na iné miesto, než na miesto určené obcou v tomto VZN (§ 18 ods. 4 písm. a) a § 39 ods. 8 písm. c) zákona o odpadoch),
4. nesplní oznamovaciu povinnosť podľa § 18 ods. 6 zákona o odpadoch,
5. neposkytne obcou požadované údaje podľa § 39 ods. 12 zákona o odpadoch.
6. Za priestupok podľa ods. 1 písm. a) – d) možno uložiť pokutu do výšky 165,97 €. Priestupky podľa ods. 1 písm. a) – d) prejednáva obec a výnosy z pokút uložených za priestupky sú príjmom rozpočtu obce.
7. Na priestupky a ich prejednávanie sa vzťahujú všeobecné predpisy o prejednávaní priestupkov (zákon č. 372/1990 Z.z. v platnom znení), ak zákon neustanovuje inak.
8. Obec vo veciach štátnej správy odpadového hospodárstva:
9. prejednáva priestupky v odpadovom hospodárstve (§ 80 zákona o odpadoch),
10. poskytuje držiteľovi odpadu informácie o umiestnení a činnosti zariadení na nakladanie s odpadmi na územní obce,
11. dáva v stavebnom konaní vyjadrenie k zamýšľanému spôsobu nakladania s odpadmi zo stavebnej činnosti s výnimkou drobných stavebných odpadov.

***Čl.9***

***Pokuty***

1. Starosta obce môže za porušenie povinnosti vyplývajúcich z tohto nariadenia uložiť právnickej osobe pokutu vo výške 6 638 € a fyzickej osobe za spáchanie priestupku v zmysle Zákona č. 372/1990 Z.z. o priestupkoch v znení neskorších predpisov a Zákona č. 223/2001 Z.z. o odpadoch v znení neskorších predpisov.
2. Pokutu možno uložiť do 2 mesiacov, kedy sa starosta obce dozvedel o tom, kto sa konania podľa ods. 1 dopustil, najneskôr však do jedného roka od konania opodstatňujúceho uloženia pokuty. Pri ukladaní pokút sa postupuje podľa všeobecných predpisov o správnom konaní.

***Piata časť – Záverečné ustanovenia***

***Čl. 10***

***Záverečné ustanovenia***

1. Podrobnejšia úprava a pôsobnosť orgánov štátnej správy a obcí, práva a povinnosti právnických a fyzických osôb pri predchádzaní vzniku odpadov a pri nakladaní s odpadmi, zodpovednosť za porušenie povinnosti na úseku odpadového hospodárstva a zariadenia Recyklačného fondu je upravené v Zákone NR SR č. 223/2001 Z.z. o odpadoch a o zmene a doplnení niektorých zákonov a vo Vyhláške Ministerstva životného prostredia č. 283/2001 Z.z. o vykonaní niektorých ustanovení zákona o odpadoch a Vyhláške č. 284/2001 Z.z., ktorou sa ustanovuje Katalóg odpadov.
2. Týmto nariadením sa ruší Všeobecne záväzné nariadenie č. 2/2011 o nakladaní s komunálnymi odpadmi a s drobnými stavebnými odpadmi na území obce Beniakovce.
3. Toto Všeobecne záväzné nariadenie nadobúda účinnosť dňa 01.01.2013.

V Beniakovciach, dňa 06.12.2012

 ...............................................

 Ing. Miroslav Halás

 starosta obce